РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/280-21

30. јун 2021. године

Б е о г р а д

**З А П И С Н И К**

**ДЕСЕТЕ СЕДНИЦЕ ОДБОРА ЗА OБРАЗОВАЊЕ, НАУКУ,**

**ТЕХНОЛОШКИ РАЗВОЈ И ИНФОРМАТИЧКО ДРУШТВО**

**ОДРЖАНЕ 29. ЈУНА 2021. ГОДИНЕ**

 Седница је почела у 13,00 часова.

 Седници је председавао Муамер Зукорлић, председник Одбора.

 Седници су присуствовали чланови Одбора: проф. др Марко Атлагић, Милош Банђур, Милица Дачић, Невена Ђурић, Наташа Јовановић, доц. др Михаило Јокић, Нандор Киш (Nándor Kiss﴿, Владица Маричић, проф. др Жарко Обрадовић, Милијана Сакић, Горан Спасојевић.

 Седници су присуствовали заменици чланова Одбора: Биљана Јаковљевић (заменик члана Одбора Милице Дачић) и Милан Радин (заменик члана Одбора проф.др Љубише Стојмировића)

 Седници нису присуствовали чланови Одбора:Софија Максимовић, Живота Старчевић, проф. др Љубиша Стојмировић и Самира Ћосовић.

 Седници су присуствовали и представници Министарства просвете, науке и технолошког развоја: проф. др Маријана Дукић Мијатовић, државни секретар (у првом делу седнице, до проглашавања паузе од стране председника Одбора и министар Бранко Ружић, у другом делу седнице, након проглашавања паузе.

 На предлог председника Одбора је, једногласно (13 гласова - ЗА), усвојен следећи дневни ред:

**Д н е в н и р е д**

1. Разматрање Предлога закона о студентском организовању, у појединостима, који је поднела Влада (03 број: 011-974/21 од 4. јуна 2021. године);
2. Разматрање Предлога закона о изменама и допунама Закона о високом образовању, у појединостима, који је поднела Влада (03 Број: 011-975/21 од 4. јуна 2021. године)

 Прва тачка дневног реда: **Разматрање Предлога закона о студентском организовању, у појединостима , који је поднела Влада (03 број: 011-974/21 од 4. јуна 2021. године);**

 Уводне напомене поводом ове тачке дневног реда изнео је Муамер Зукорлић, председник Одбора. Председник је обавестио присутне да је на Предлог закона о студентском организовању поднето укупно 3 амандмана, које је поднела народна посланица Сандра Божић. Народна посланица Сандра Божић поднела је амандман са исправком на члан 5. Ставови 2. и 3. Предлога закона и амандман на члан 67. став 1. Тачка 1). Током свог излагања, председник Одбора је навео да је Влада Републике Србије доставила Мишљење Владе о поднетим амандманима на Предлог закона о студентском организовању. Влада је предложила Народној скупштини да се прихвате амандмани народне посланице Сандре Божић на члан 5. ставови 2. и 3. Предлога закона и на члан 7. став 2. Предлога закона, и да се одбије амандман народне посланице Сандре Божић на члан 6. став 1. Тачка 1) Предлога закона.

 У дискусији су учествовали председник Одбора Муамер Зукорлић, проф. др Маријана Дукић Мијатовић, Владица Маричић, доц. др Михаило Јокић и проф. др Марко Атлагић.

 Након гласања, Одбор је одлучио да прихвати амандмане народне посланице Сандре Божић на члан 5. ставови 2. и 3. Предлога закона и да одбије амандман народне посланице Сандре Божић на члан 6. став 1. Тачка 1) Предлога закона. За прихватање амандмана на члан 5. Предлога закона гласало је укупно 14 народних посланика, свих 14 је гласало за прихватање амандмана. Одбор је одлучио да не прихвати и да одбије амандман народне посланице Сандре Божић на члан 6. став 1. Тачка 1) Предлога закона. Гласало је укупно 14 посланика, 1 за, против 2 , није гласало 11 народних посланика.

 Друга тачка дневног реда: **Разматрање Предлога закона о изменама и допунама Закона о високом образовању, у појединостима, који је поднела Влада (03 Број: 011-975/21 од 4. јуна 2021. године)**

 Уводне напомене поводом ове тачке дневног реда изнео је Муамер Зукорлић, председник Одбора. Председник је обавестио присутне да је на Предлог закона о изменама и допунама Закона о високом образовању, у појединостима, поднето укупно 5 (пет) амандмана. Амандмане су поднели народни посланици: Сандра Божић – амандман на члан 3. Предлога закона, Александар Мартиновић на члан 20. Предлога закона, Сандра Јоковић на члан 22. Предлога закона, Младен Бошковић на члан 27. Предлога закона и Александар Мартиновић на члан 32. Предлога закона.

 Током свог излагања, председник Одбора је навео да је Влада Републике Србије доставила Мишљење Владе о поднетим амандманима на Предлог закона о изменама и допунама Закона о високом образовању. Влада је предложила Народној скупштини да се прихвати амандман народне посланице Сандре Божић на члан 3. Предлога закона, а да не прихвати и предложи Народној скупштини да одбије амандмане народних посланика Александра Мартиновића, Сандре Јоковић и Младена Бошковића.

 У дискусији су учествовали председник Одбора Муамер Зукорлић, проф. др Маријана Дукић Мијатовић, Братислав Југовић, доц. др Михаило Јокић, Милош Банђур, Наташа Јовановић, Марина Рагуш, проф. др Марко Атлагић, народни посланик Александар Мартиновић и Горан Спасојевић.

 Председник Одбора је након дискусије одредио паузу у трајању од 60 минута, односно до 17 часова, како би се на седници обезбедило присуство министра просвете, науке и технолошког развоја Бранка Ружића.

 Седница Одбора и рад Одбора по другој тачки дневног реда настављена је у 16.45 часова. Председник Одбора је отворио наставак седнице у присуству министра Бранка Ружића.

 Министар Бранко Ружић се сагласио са текстом припремљеног амандмана Одбора који се односи на члан 20. став 1. Предлога Закона о високом образовању. Одбор је одлучио да прихвати амандмане народне посланице Сандре Божић на члан 3. Предлога закона (11 гласова за). Одбор је одлучио да не прихвати амандмане народних посланика Александра Мартиновића на члан 20. Предлога закона (ниједан члан Одбора није гласао), Сандре Јоковић на члан 22. Предлога закона (1 против, остали чланови нису гласали), Младена Бошковића на члан 27. Предлога закона (1 против, остали чланови нису гласали), Александра Мартиновића на члан 32 (није било чланова који су гласали).

 За известиоца Одбора на седници Народне скупштине одређен је Муамер Зукорлић, председник Одбора.

 Седница је завршена у 17.00 часова.

 Тонски снимак седнице је саставни део овог Записника.

СЕКРЕТАР ЗАМЕНИК

 ПРЕДСЕДНИКА ОДБОРА

Драган Луковић проф. др Марко Атлагић